*Վիքիպեդիայում կան հոդվածներ Ապրեսյան ազգանունով այլ մարդկանց մասին։*

**Միքայել (Միշա) Մարտինի Ապրեսյան** (փետրվարի 1, 1954(1954-02-01), Երևան, Հայկական ԽՍՀ, ԽՍՀՄ - մայիսի 28, 2012(2012-05-28), Երևան, Հայաստան, հանգչում է «Եռաբլուր» զինվորական պանթեոնում), Ղարաբաղյան պատերազմի մասնակից, «Արցախ» գնդի հրամանատար, Արցախյան պատերազմի հերոս։

Կենսագրություն
--------------

Արցախյան պատերազմի հերոս Միքայել Ապրեսյանը ծնվել է 1954 թվականի փետրվարի 1-ին Երևանում։ Խորհրդային բանակի կազմում ծառայել է ԽՍՀՄ Հյուսիսային նավատորմում։ Ահա և այստեղ Միքայելը աչքի է ընկել ռազմական բնագավառում ցուցաբերած բարձր կազմակերպվածությամբ և պատրաստվածությամբ։

Արցախյան պատերազմ
-----------------

1988 թվականից Միքայելը ակտիվ մասնակցություն է ունեցել Արցախյան պատերազմին։ Զբաղվել է զենք-զինամթերքի ձեռքբերումներով նախկին Խորհրդային Միության տարբեր հանրապետություններից, այնուհետև տեղափոխել Հայաստան և Արցախ։
1988 թվականին Միքայել Ապրեսյանը, Վարդանյան Սամվելի հետ միասին անդամագրվել են Արցախի «Վրիժառուներ» ջոկատին, որը իրականացնում էր հատուկ նշանակության օպերացիաներ (Շահումյանի շրջան (ԼՂՀ) -&nbsp։ Էրքեջ, Բուզլուխ, Մանաշիդ և այլն)։
1989 թվականին Միքայել Ապրեսյանը և Վարդանյան Սամվելը ստեղծել են «Արցախ գունդ» ռազմական միավորը, որը գործում էր Արցախի և Հայաստանի տարածքում՝ Արցախ գնդի I-ին հրամանատար Սամվել Վարդանյան, շտաբի պետ Միքայել Ապրեսյան։
1991 թվականին Սամվել Վարդանյանի զոհվելուց հետո Միքայել Ապրեսյանը «Արցախ» գնդի ռազմական խորհրդի կողմից ընտրվել է հրամանատար։
Մասնակցել է Հայաստանի հյուսիսարևելյան և հարավային սահմանների պաշտպանությանը՝ Իջևան, Բերդ, Վահան գյուղ, Արծվաշեն, Գորիս և այլն, ինչպես նաև ԼՂՀ-ի ինքնապաշտպանական և ազատագրական մարտական գործողություններին՝ Մարտակերտի շրջան-Մատաղիս, Վերին Հոռաթաղ, Դրնբոն, Կիչան, Չլդրան, Լենինավան, Չայլու և այլն, Ասկերանի շրջան։ Ակտիվ մասնակցություն է ունեցել Քարվաճառի և Քաշաթաղի ազատագրմանը։

Միքայելի հրամանատարությամբ "Արցախ գունդը" մասնակցել է նաև Շուշիի ազատագրման գործողություններին ապահովելով ինչպես զենք զինամթերքի մատակարարումը, այնպես էլ անմիջականորեն մասնակցելով ռազմական գործողություններին։

|  |  |  |
| --- | --- | --- |
|  | Ինչպես վկայում է իր զինակիցներից մեկը` Արցախ գնդի թիկունքի պետ, Թորոս Գյուլեսերյանը, նա այնքան տաղանդավոր էր իբրև մարդ և այնքան հմուտ՝ իբրև հրամանատար, որ պատերազմի ողջ ընթացքում իրենց գունդն ամենաքիչ զոհը տվեց։ Ինքը` Միշան, մի անգամ, կոնտուզիա է ստացել, բայց երբեք չի վիրավորվել |  |

Քաղվածքներ
----------

2010 թվականի տված մի հարցազրույցի ժամանակ «Արցախ» գնդի հրամանատարն ասել է.

|  |  |  |
| --- | --- | --- |
|  | Մենք հազարներ չենք, բայց այն տղաները, ովքեր հաղթեցին պատերազմում, իսկապես կռվեցին, մեզ հետ են։ Այն տղաները, ովքեր իսկապես կռվեցին և դեռ կկռվեն, պետք է համախմբվեն կամ մեզ հետ, կամ այլոց՝ ովքեր կպահպանեն մեր սահմանները և հայրենիքը։ Դա վերաբերում է և՛ Սփյուռքին, և՛ Արցախին, և՛ Ջավախքին՝ համա՛յն հայությանը։ |  |

Պարգևներ
--------

* «Հայրենիքին մատուցած ծառայությունների համար» 2-րդ աստիճանի մեդալ (2009)։
* Արիության մեդալ (2012)։

Աղբյուրներ
----------

1. ↑  ¹
2. ↑  Հայաստանի Հանրապետության շքանշանով և մեդալներով պարգևատրելու մասին
3. ↑  Հայաստանի Հանրապետության շքանշաններով և մեդալներով պարգևատրելու մասին

Արտաքին հղումներ
----------------

* Սիրտը բոլորի համար ցավում էր. մարտական ընկերները «Արցախ» գնդի հրամանատար Միքայել Ապրեսյանի մասին Archived 2012-05-30 at the Wayback Machine. 28 Մայիս, 2012
* Միքայել (Միշա) Ապրեսյան(չաշխատող հղում)
 29 Մայիս, 2012
* Սերժ Սարգսյանը ստիպված է լինելու իր օլիգարխների զորքերը տանել ճակատ 29 Հունիս, 2010